**NÉV: JEGY:**

**EHA KÓD: ELFOGADÓ TANÁR:**

**SZÁMÍTÓGÉP SZÁMA:**

Az alábbi feladatok megoldásához az előadáson bevezetett osztálykönyvtárat kell használnia. Az osztály-sablonok kódja megtalálható a <http://people.inf.elte.hu/gt/oaf/lib.zip> állományban. A megoldásokat az előadáson látott módon tevékenység objektumokkal kell megvalósítani, amelyeknek osztálya vagy az öt programozási tétel (Summation, Counting, Selection, LinSearch, MaxSearch) osztálysablonjának valamelyikéből származik, vagy az általános felsoroló (Enumerator) osztálysablonból. Nem definiálhatja felül a Run(), Do(), LoopCond() metódusokat, az Init()-et is csak akkor, ha a Summation osztályból származtat! A saját kódban nem szerepelhet ifstream típusú objektum, helyette használja a szekvenciális inputfájl felsoroló osztály-sablonját (SeqInFileEnumerator), és kezelje le annak OPEN\_ERROR kivételét! A saját kódban egyáltalán ne szerepeljen ciklus. Nem használhat rekurzív függvényhívást! A bemeneti adatokat tartalmazó szöveges állományokról feltételezzük, hogy helyesen vannak kitöltve, csak a létezésüket kell ellenőrizni.

***1.Feladat.*** Egy szöveges állományban a hallgatók adatait soroltuk fel. Minden sorban egyetlen hallgató adatai vannak: a hallgató Neptun kódja (6 karakter), ETR azonosítója (7 karakter) és a neve szóközökkel elválasztva (de a név több részből is állhat). Listázza ki a konzolablakba azon hallgatók neveit, akiknek a Neptun kódja és az ETR kódja ugyanazzal a betűvel kezdődik!

***2.Feladat.*** Keressük meg egy szöveges állományban felsorolt egész számok között az első olyat, amelyiknek nincs páratlan valódi osztója! (A beágyazott programozási tétel alkalmazásához szüksége lehet az egész számok intervallumának felsorolására.)

***3.Feladat.*** Egy szöveges állományban egy raktárba történt beszállítás adatait tároljuk. Minden sorban egy árucikk kódja (6 karakter), a beszállítás dátuma (ÉÉÉÉ.HH.NN formájú sztring) és a beszállított mennyiség (egész szám). Egy árucikkből többször is szállíthatnak, sőt ugyanazon a napon belül is lehet több beszállítás. Az adatok kód szerint növekvően rendezettek, így ha ugyanaz az árucikk többször is szerepelhet az állományban, akkor annak beszállításai közvetlenül egymás után helyezkednek el. (Dátum szerint nincs rendezve az állomány.) Melyik kódú árucikkből szállították be a legtöbb mennyiséget 2012.12.17-én?

***Értékelés:***

***2-esért:*** Oldja meg az 1. feladatot!

***3-asért:*** Oldja meg az 1. és a 2. feladatot!

***4-esért:*** Oldja meg az 1. és a 3. feladatot!

***5-ösért:*** Oldja meg az összes feladatot!